# GKL’s skriftlige beretning for 2016

Den skriftlige beretning giver kredsstyrelsens overblik over nogle af de vigtigste fagpolitiske aktiviteter i det forløbne år. Den skriftlige beretning skal ses i sammenhæng med den mundtlige beretning, der fremlægges på generalforsamlingen. Vi ser frem til en god og konstruktiv debat om indholdet af den samlede beretning på generalforsamlingen.

## Faglige forhold

### Arbejdsvilkår

Vi har de seneste år arbejdet efter en fælles forståelse i kommunen. En fælles forståelse, der har dannet grundlaget for diskussioner om arbejdstid på den enkelte skole og i deres MED-grupper. Dermed er den fælles forståelse blevet udmøntet forskelligt fra skole til skole. I efteråret foretog vi, sammen med forvaltningen, en evaluering af den fælles forståelse som opfølgning på udmøntningen af overenskomsten 2015, og selvom svarfristen var relativ kort, har rigtig mange af jer besvaret - og tusind tak for det!

Svarene i denne undersøgelse viste et klart og entydigt billede af, at det, der er vigtigt for at lykkes som lærer, er en sikring af forberedelsen, lavere undervisningstimetal, fleksibilitet og tillid til selv at kunne prioritere de opgaver, der er forbundet med lærergerningen. Undersøgelsen viste ligeledes, at vi som samlet lærerstab i hele kommunen er meget ens i, hvad vi vægter som vigtigt i vores arbejdsliv.

Resultaterne fra undersøgelsen har været med til at danne grundlag for vores nuværende forhandlinger med Gentofte Kommune om en samarbejdsaftale. Vi har en modpart, som fuldt ud anerkender det billede, som undersøgelsen fastslår og dermed også en forståelse for de problemstillinger, lærerne oplever i hverdagen. Vi arbejder målrettet på at forpligte modparten til sammen med GKL at aftale og iværksætte de nødvendige tiltag for at forbedre arbejdsbetingelserne for lærerne. Der er dog stramme økonomiske rammer, som udfordrer de muligheder, der er for at lykkes her og nu. Derfor arbejder vi både på at få de gevinster, der her og nu kan give lærerne bedre muligheder for at lykkes, samtidig med at vi på længere sigt arbejder på at forpligte kommunen på at sikre lærernes mulighed for at levere kvalitet i undervisningen.

### Den økonomiske situation

Det lykkedes at lægge det nødvendige politiske pres, der fik skrinlagt omprioriteringsbidraget, og dermed udsigten til i Gentofte at finde besparelser på over 120 millioner. Det har dog ikke ændret ved kommunens mantra om, at der skal ydes bedre velfærd for færre midler og dermed er der fortsat udsigt til et stort pres på opgaveløsningen og på medarbejderne generelt. Der blev i september igen indgået et toårigt budgetforlig for 2017 og 2018, som blandt andet indeholder en prioritering af specialområdet svarende til det overforbrug, der har været de seneste år. Det, der tidligere var en idé om et Campus på Hellerupvej, hvor CIS lå, er med budgettet blevet til en organisatorisk og pædagogisk idé om at reformere udskolingen.

## Pædagogiske forhold

### Synlig Læring

Efterhånden som projektet Synlig Læring rulles ud, opleves der en række problemstillinger, som helt indlysende kræver justeringer. GKL har på baggrund af tilbagemeldinger fra medlemmerne og tillidsrepræsentanterne udarbejdet fem anbefalinger til den videre implementering af Synlig Læring. De fem anbefalinger er formidlet videre til skoleforvaltningen. Hensigten er at lægge et pres på da en fortsat implementering af Synlig Læring kræver en række fundamentale justeringer. Vi har en klar forventning om, at lærerne involveres, og at der i dialog med disse prioriteres, hvilken indsats der skal sættes fokus på og dermed også, hvad der skal nedprioriteres. De fem anbefalinger er:

1. at sikre lærerne involvering i implementeringsprocessen

2. at få ledelsen til at legitimere LIC’ens opgaver (Local Impact Coach)

3. at fastholde og udbygge den platform vi kender nemlig MinUddannelse

4. at prioritere Synlig Læring og ikke have flere udviklingsindsatser

5. at sikre kvalitet og lokal forankring i kompetenceudviklingen

Forvaltningen har taget positivt imod disse anbefalinger og har valgt at følge flere af dem. Blandt andet har man nu valgt at afskaffe den centrale tanke om kompetenceudvikling via ”stormøder”, der som bekendt har været af meget svingende kvalitet.

### Det 5-årige gymnasieforløb og ideen om en ny udskoling

De 5-årige gymnasieforløb har efterhånden kørt i nogle år. Formålet har været at styrke indsatsen i forhold til arbejdet med unges overgang fra skole til ungdomsuddannelse med den målsætning, at alle unge skal gennemføre en ungdomsuddannelse. De 5-årige gymnasieforløb har isoleret set været et godt alternativ til de unge, der er blevet optaget, men har desværre haft en række afledte effekter for de resterende udskolingselever. Det har betydet udfordringer i sammenhængskraft, læringsfællesskaber og klassesammenlægninger – blot for at nævne noget af det, der også er en del af historien om de 5-årige gymnasieforløb. Hertil kommer en øget tendens til skoleskift mellem skolerne, som ifølge John Hatties rangordning af effektstørrelser har en negativ effekt på -0,34.

Forvaltningen har iværksat et arbejde om en ny udskoling, hvor et formål er, at så få som muligt vil søge private skoletilbud. I dette projekt har man fra forvaltningens side fokuseret på flere prototypeforløb, den innovative projektopgave, den kommunale valgfagsordning og det alsidige læringsforløb i udskolingen.

Skolerne er blevet bedt om at formulere en tekst til disse almene udskolingsforløb til en folder om udskolingen i Gentofte Kommune, så eleverne kan vælge sig ind på den profil, de ønsker. Der lægges op til, at eleverne skal gøre mere af det, de er gode til og dyrke deres talenter.

Vi har i GKL forholdt os kritisk til denne tilgang, da vi står for et læringssyn, hvor eleverne også skal udfordres og konfronteres med det, der er svært. Vi mener, at skolen bør praktisere ”god anderledeshed”, så eleverne kan udvikle sig og lære i trygge og udfordrende rammer og ikke blot træne deres foretrukne kompetencer. Det virker som om, at hele udskolingen skal reformeres på baggrund af en oplevelse af, at mange unge er umotiverede, og at der er en tendens til, at folkeskolen vælges fra – det i øvrigt på baggrund af en udskoling som eleverne endnu ikke har haft deres gang i.

Vi søger løbende dialog med skoleforvaltningen om udskolingen og arbejder for, at en udskoling afspejler den skole, den i øvrigt er en del af og i et samarbejde med de lærere, der er i skolen som helhed.

### Dannelseskonferencen

Den 6. oktober afholdt GKL en dannelseskonference i samarbejde med Folkekirkens Skoletjeneste og Gentofte Kommune. Konferencen blev afholdt på rådhuset og skolebestyrelser, ledelser, lærere, forældre med flere var inviteret. Formålet var at igangsætte og styrke debatten om, hvad formålet er med at drive grundskole, og hvordan det bedst udmøntes i praksis. I disse tider, hvor målstyring og smal faglig læring dominerer, er det GKL´s opfattelse, at vi bør holde fast i dannelsen som en vigtig dimension i skolen. Som oplægsholdere havde vi filosoffen Brian Degn Mårtensson, erhvervsmanden Lars Goldschmidt og rektor for Metropol Stefan Hermann. Alle tre personligheder havde hver deres vinkel på dannelsesaspektet, og dog var de enige om vigtigheden af tilstedeværelsen af dannelsesaspektet i folkeskolen. De tilstedeværende var overvejende meget engagerede, og konferencen har afstedkommet et positivt fokus fra både politikere og forældre.

### Medlemskursus på Magleås

Som det har været tradition i ”lige år”, holdt vi den sidste weekend i september åbent kursus for medlemmerne. Der var stor tilslutning til kurset, som blev afholdt på kursuscentret Magleås i de naturskønne omgivelser ved Sjælsø i Nordsjælland. Som foredragsholder havde vi blandt andre Sven Brinkmann, der for nylig kandiderede til titlen ”årets dansker”. Sven Brinkmann er professor i psykologi og forfatter til blandt andet ”Stå fast” og ”Ståsteder” om ikke at lade sig koste rundt af tidens krav til omstillingsparathed. Han leverede et fantastisk inspirerende oplæg, og hans budskab falder godt i tråd med vores holdning om, at elever skal uddannes til hele mennesker i modsætning til en instrumentalistisk tankegang, hvor man ser elever som kommende soldater i konkurrencesamfundet. Dette medfører i naturlig forlængelse, at vi også arbejder for, at medlemmerne kan være hele mennesker i deres arbejdsliv.

### Inklusion og fællesskaber

Der er en stigning i antallet af elever, der får stillet diagnoser, og der er en tendens til, at flere får sammensatte diagnoser, hvilket yderligere besværliggør muligheden for at placere eleverne i tilbud, der tilgodeser deres behov tilstrækkeligt. Det er endnu en grund til, at vi fortsat skal have fokus på inklusionsdagsordenen, og vi gennemgår i øjeblikket den afrapportering, som Ministeriet for børn, undervisning og ligestilling udgav i 2016. Derudover er vi i færd med at omsætte resultaterne af den spørgeundersøgelse vedrørende inklusion og fællesskaber, som I har fået tilsendt primo 2017. Mange af vores medlemmer er dagligt berørt af problemstillingerne med inklusion, og vi arbejder fortsat på, at kommunen anerkender og prioriterer, at lærerne har mulighed for at lykkes – også med inklusionsopgaven.

## Arbejdsmiljøforhold

### Større inddragelse af arbejdsmiljørepræsentanten

Gentofte Kommune har i efteråret 2016 vedtaget en ny arbejdsmiljøpolitik. Denne politik har GKL haft direkte indflydelse på via repræsentation i den arbejdsgruppe, der udarbejdede politikken til kommunens hovedudvalg. Den nye politik understreger arbejdsmiljørepræsentantens adkomst i ledelsesrummet i lighed med den måde, man i kommunen allerede har inddraget tillidsrepræsentanterne i ledelsesrummet. Den nye og mere centrale rolle er afgørende for arbejdsmiljørepræsentantens mulighed for kvalificeret at løfte arbejdsmiljødagsordner.

I GKL har vi løbende arbejdsmiljørepræsentanterne inddraget, og endvidere har vi arbejdet for, at de bliver inviteret med til møder, kurser og workshops i kommunalt regi.

### Systematik og forebyggelse

I Dialogudvalget for Skole og Klub har vi for nogle år siden besluttet, at alle skoler og klubber bruger det samme digitale spørgeskema til APV-afdækning. I 2016 er der yderligere kommet en digital APV handleplan, som alle i kommunen skal bruge. I denne forbindelse har Dialogudvalg for Skole og Klub i samarbejde med HR-arbejdsmiljø afholdt et forløb med et fælles møde for skoleledere og AMR samt en workshop, hvor arbejdspladserne fik mulighed for at indarbejde den digitale handleplan samt lave de konkrete handleplaner.

### GKL’s arbejdsmiljøpris 2016

Det er nu tredje gang, at GKL har uddelt en arbejdsmiljøpris. GKL’s formål med prisen er at få lærernes arbejdsmiljø på dagsordenen og sikre, at vigtige arbejdsmiljøområder bliver debatteret på skolerne - i MED-grupperne såvel som blandt lærere. At drøfte arbejdsmiljøet er det første skridt på vejen til at afdække og at forbedre arbejdsmiljøet. Det er vores sigte, at arbejdsmiljøprisen bliver en anledning til at arbejde helt konkret med at skabe et bedre arbejdsmiljø.

Arbejdsmiljøprisen 2016 gik til Skovshoved Skole for i særlig grad at have genskabt og udviklet et tillidsfuldt og konstruktivt samarbejde mellem medarbejdere og ledelse, hvor der er plads til den kritiske stemme i forandringsprocesser, og hvor man kan fremvise et systematisk arbejde dels med sygefravær og dels i MED-udvalget.

## Organisatoriske forhold

## Kredsstyrelsen

Efter generalforsamlingen i 2016 stod vi med en kredsstyrelse på 6 medlemmer, hvoraf to var nyvalgte efter kampvalg. Nye i kredsstyrelsen er Therese Ørum og Nikolaj Madsen, der begge er tillidsrepræsentanter på henholdsvis Skovgårdsskolen og Dyssegårdsskolen. De afløste Martin Ryum fra Hellerup Skole og Pia Dorthe Rasmussen fra KCRH. Pia har repræsenteret det regionale område siden fusionen mellem DLF og Speciallærerforeningen af 1981 i 2007. Endnu en stor tak til Martin og Pia for deres kæmpe engagement og indsats gennem årene.

Kredsstyrelsen konstituerede sig primo april. Niels Jørgen Engel fortsætter som kasserer, Nikolaj Madsen er formand for fagligt udvalg, Therese Ørum er formand for pædagogisk udvalg, og Annelise Herløv Lund fortsætter som formand for arbejdsmiljøudvalget. Derudover blev formand Jeppe Dehli og næstformand Karen Søeberg genvalgt på generalforsamlingen.

I foråret arbejdede de nye medlemmer sig ind i deres områder, ligesom vi brugte nogle dage i kredsstyrelsen på at få etableret et godt samarbejde og få udstukket samt prioriteret konkrete opgaver for de enkelte udvalg.

Henover sommeren og efteråret blev vi færdige med en opdatering af vores lokaler, så vi nu har personlige arbejdspladser til alle kredsstyrelsesmedlemmer.

### Hovedforeningen – DLF

I starten af september var kredsstyrelsen på kongresforberedende kursus sammen med de andre kredse fra hovedstaden. Dette kursus er, som navnet antyder, forberedelse til DLF´s ordinære kongres, som blev afholdt 13.-14.september. Kongressen besluttede at pålægge DLF fortsat at arbejde for at sikre lærerne tid til forberedelse, et lavere undervisningstimetal samt muligheden for, at læreren i et tillidsfuldt samarbejde kan løfte opgaven professionelt og kvalificeret. Derudover fik Hovedstyrelsen blandt andet mandat til at arbejde med et folkeskoleideal.

### Tillidsrepræsentanter (TR) og Arbejdsmiljørepræsentanter (AMR)

Cirka hver femte uge mødes kredsstyrelsen med tillidsrepræsentanter fra skoler og institutioner. Disse møder er vigtige for samarbejdet mellem kreds og TR/AMR, men er også givtige for samarbejdet mellem TR/AMR fra de forskellige skoler. Styrelsen er ansvarlig for indholdet på møderne, der ofte består af information om og status på styrelsens arbejde, vidensdeling om blandt andet aktuelle begivenheder eller lokale løsninger på generelle udfordringer samt drøftelser af kommende tiltag, både interne og eksterne.

Vi har fra august 2016 fået nye tillidsrepræsentanter på fire skoler: Munkegårdsskolen, Hellerup Skole, Tranegårdskolen og Skovshoved Skole. Alle fire TR’er er i gang med deres organisationsuddannelse, som består af fire moduler á tre dages varighed. Imellem disse moduler er det kredsens opgave at forberede deltagerne til det kommende modul. Efter den grundlæggende uddannelse forsøger vi at holde vores tillidsvalgte opdaterede med forskellige arrangementer.

I november var TR’erne inviteret til en eftermiddag med Søren Viemose, der er en kapacitet inden for forhandling. Dette var arrangeret i samarbejde med de andre kredse i hovedstaden. I januar havde vi vores traditionelle internat for både TR, AMR og TR-suppleanter. Det blev afholdt på Sinatur Frederiksdal over to dage, hvor hovedemnet på førstedagen var kommunikation med henblik på at skabe indflydelse og på anden dagen læringsmål blandt andet i en samtale med skolechef Hans Andresen.

Vi vil gerne benytte lejligheden til også her at takke alle vores tillidsvalgte for deres engagement og dedikerede indsats på de enkelte skoler og institutioner til stor glæde for medlemmerne.

### MED-organisationen

Kommunens Hovedudvalg har igennem året fortsat udviklingen af at arbejde som et strategisk forum, der tager beslutninger på organisationens vegne. I den forbindelse afprøver hovedudvalget hele tiden nye veje i samarbejdet. GKL’s fokus er uanset organiseringen i videst muligt omfang at få indflydelse på de dagsordner, der er vigtigst for medlemmernes arbejdsvilkår.

Der er netop indgået en ny kommunal MED-aftale. Kravene til den nye aftale var at sikre og understrege medarbejdernes centrale rolle i udvikling og drift af kommunen. Herudover var det en redaktionel gennemgang af aftalen, så den blev mere læsevenlig og lettere tilgængelig. Endelig har der på nogle områder været forskelle mellem aftale og praksis, hvor man nu har tilgodeset muligheden for at få MED- og samarbejdsstrukturen til at matche de organisationsforandringer, kommunen jævnligt oplever.

### Det forpligtende kredssamarbejde i Hovedstaden Øst

Det forpligtende kredssamarbejde i Hovedstaden Øst forsøges udviklet, så det via sparring og erfaringsudveksling understøtter en bedre mulighed for på tværs af kredsene at koordinere diverse dagsordner. Møderne i det forpligtende kredssamarbejde afholdes en gang om måneden, og målet er høj kontinuitet og spredning af ideer og løsninger.

Samarbejdet i Hovedstaden Øst omfatter et formands-/næstformandsforum, et pædagogisk forum, et arbejdsmiljøforum og et kursusforum, der planlægger kursusaktiviteter for både tillidsrepræsentanter, arbejdsmiljørepræsentanter og kredsenes styrelsesmedlemmer. Herudover kommer der fælles temadage, ligesom vi i fællesskab forbereder os til DLF’s årlige kongres.

## Det regionale område

I april 2016 fik konsulenterne på Kommunikationscentret Region Hovedstaden (KCRH) en meget beskeden lønstigning, som var aftalt ved OK-15. Uheldigvis udbetalte regionen for meget. Omkring sommerferien opdagede regionen fejlen, og de ansatte fik at vide, at der skulle ske tilbagebetaling af for meget udbetalt løn fra juli måned. Regionen fortsatte ufortrødent med at udbetale for meget løn frem til oktober måned, og først herefter blev fejlen rettet.

I dette forløb har der været en længere korrespondance med regionen om, hvornår de ansatte blev gjort bekendt med fejludbetalingen. Regionen fastholdt, at det var sket i juni måned, hvorimod kredsen og tillidsrepræsentanterne havde den opfattelse, at den officielle udmelding fra KCRH ledelse først kom i begyndelsen af juli.

Sagen blev derfor sendt til vurdering i DLF, som ikke kunne anbefale at videreføre sagen ved domstolen. DLF vurderede, at det ville være svært at føre bevis for, hvornår medarbejderne var blevet gjort bekendt med, at der var udbetalt for meget i løn. På den baggrund blev det besluttet at afslutte sagen.

DLF har intensiveret opmærksomheden på de mindre medlemsgrupper på landsplan, hvilket har udmøntet sig i en udpegning af Bjørn Hansen fra hovedstyrelsen for at skabe et styrket netværk og samarbejde omkring de problemstillinger, de mindre medlemsgrupper oplever - herunder det regionale område. Vi har sikret, at Bjørn kommer til at deltage i det netværk, som vi initierer for tillidsrepræsentanterne på voksenspecialområdet i Region Hovedstaden.

## Copenhagen International School

Ved årsskiftet sagde vi farvel til medlemmerne på CIS. Den 1. januar 2017 rykkede skolen til Nordhavn i en nybygget skole, hvorfor medlemmerne er blevet overflyttet til Københavns Lærerforening. For GKL betyder det, at vi nu er ca. 70 medlemmer færre, og det kan ikke undgå at få konsekvenser for kredsens økonomi, som nu skal tilpasses de nye forhold.

## Afslutning

Afslutningsvis håber vi, at mange vil deltage i generalforsamlingen, som er kredsens øverste myndighed. Det er her, du som medlem har mulighed for at få indflydelse på, hvem der skal tegne kredsens politiske arbejde. Så mød op til generalforsamlingen torsdag den 16. marts 2017, kl. 16.30 på Maglegårdsskolen.

Således vedtaget på KR-møde onsdag den 1. marts 2017.